laion/Wikipedia-Exotic huggingface dataset:
Thinking Out Loud

Thinking Out Loud (בעברית: חשיבה בקול רם) הוא שיר שבוצע על ידי הזמר והיוצר האנגלי אד שירן. השיר פורסם באלבום השני שלו, נכתב על ידי שירן יחד עם איימי וודג', הופק על ידי ג'ייק גוסלינג ופורסם בארצות הברית ב-24 בספטמבר 2014, בתור הסינגל השלישי מתוך האלבום. בבריטניה, השיר היה 19 שבועות בתוך 40 המקומות הראשונים והגיע למקום הראשון בתחילת נובמבר 2014, ובכך הפך לשיר השני של שירן שהגיע לראש המצעד אי פעם. הסינגל הגיע גם למקום הראשון באוסטרליה, אירלנד, ניו זילנד, דנמרק, הולנד, סלובקיה, ודרום אפריקה. יחד עם זאת, הגיע השיר למקום השני בבילבורד הוט 100 בארצות הברית ובקנדה הוט 100 בקנדה, כך שהגיע השיר למקום הגבוה ביותר של שירן במצעדים בצפון אמריקה, עד ל-"Shape of You" שכבש את המקום הראשון בשתי המדינות. ביוני 2015, השיר הפך לסינגל הראשון ששהה ב-40 המקומות הראשונים במצעד הבריטי, לאחר 10 חודשים מאז יציאתו. בספטמבר 2015, הוא גם הפך לסינגל השביעי שזכה בתואר טריפל פלטינה בבריטניה במהלך המאה ה-21. בחודש אוקטובר 2015, השיר נהיה לראשון שהוזרם מעל 500 מיליון פעמים על Spotify, הוא גם אחד מהשירים הכי מוזרמים בבריטניה. ביוטיוב, מספר הצפיות עומד על 3.1 מיליארד, נכון לדצמבר 2020. השיר קיבל מועמדויות לפרס גראמי עבור "השיא של השנה", "שיר השנה" ו"הופעת סולו הפופ הטובה ביותר בטקס פרסי גראמי ה-58", וזכה בשני האחרונים. אמיל נאווה ביים את הקליפ הנלווה. רוב הווידאו צולם באולם הקריסטל במלון "מילניום ביטלמור" שבלוס אנג'לס, הקליפ צולם באופן רציף באמצעות מצלמת 16 מ"מ. בניגוד לקטעי הווידאו הקודמים של שירן, שבהם הוא מופיע על בתפקידי משנה, בקליפ הנוכחי הוא לקח את התפקיד הראשי. בסרטון שירן מבצע ריקודים סלוניים עם בריטני צ'רי, אחת המתחרות בתחרות הריקודים הטלוויזיונית, "אז אתה חושב שאתה יכול לרקוד". כוריאוגרפיית הריקוד נכתבה על ידי נפיטאבס בסיועו של פול קרמיריאן. בסיבוב ההופעות שירן עבד חמש שעות ביום במשך שלושה שבועות כדי להתאמן עם צ'רי. הווידאו פורסם ב-8 באוקטובר 2014. לאחר 24 השעות הראשונות, הגיע הקליפ למעל 2.7 מיליון צפיות באתר האינטרנט יוטיוב. נכון לאוקטובר 2018, הקליפ נצפה מעל ל-2.5 מיליארד פעמים, מה שהופך את הסרטון לאחד מהסרטונים הכי נצפים ביוטיוב. הקליפ היה מועמד ארבע פעמים לפרס בטקס פרסי קליפ הווידאו של MTV, בקטגוריית קליפ השנה, והקליפ הטוב ביותר של אמן ממין זכר. מידע על היצירה "Thinking Out Loud" באתר מיוזיק בריינז מידע על הסינגל "Thinking Out Loud" באתר מיוזיק בריינז מידע על השיר "Thinking Out Loud" באתר AllMusic מידע על היצירה "Thinking Out Loud" באתר Discogs סרטון השיר "Thinking Out Loud" באתר יוטיוב The 500 Best Pop Songs (Nos. 500-301): Staff List, בילבורד, ‏17 באוקטובר 2023 (באנגלית אמריקאית) Gold & Platinum, RIAA (באנגלית אמריקאית)
אליפות ברזיל בכדורגל 2000

אליפות ברזיל בכדורגל 2000 הייתה הפעם ה-44 בו נערכה תחרות ארצית בכדורגל בברזיל. היא אורגנה על ידי "מועדון ה-13" (איגוד קבוצות כדורגל הגדולות של ברזיל). המשחקים החלו ב-29 ביולי 2000 והסתיימו ב-18 בינואר 2001. בשנת 1999 הוחלט שקביעת היורדות תתבצע על סמך שכלול תוצאות בעונת 1999 ו-1998. כל הקבוצות המשתתפות הסכימו עם הנושא. בסיום העונה, בהתאם לתוצאות קבוצת גאמה הייתה אמורה להישאר בליגה גם לעונת שנת 2000. אומנם, במהלך האליפות מועדון סאו פאולו שיתף במשחקיו שחקן שלא הייתה לו זכות לשחק עבור הקבוצה. לאחר ביטול תוצאות של משחקים אלו וחישוב מחדש התברר של גאמה צריכה לרדת ליגה. מנהלי הקבוצה לא הסכימו עם הקביעה ופנו לבית משפט. כתוצאה מהעדר ההחלטות בבית המשפט לא היה ניתן להתחיל את האליפות במועד וכתוצאה מכך, נערכה תחרות שאורגנה על ידי "מועדון ה-13" במתכונת אחרת. בתחרות השתתפו 116 קבוצות שאורגנו במודולים: המודול הכחול כלל רוב הקבוצות החזקות. מ-25 קבוצות של המודול, 12 העפילו לשלב השני. הדודול הצהוב כלל קבוצות מהליגה הבכירה, מליגה השנייה ומהליגה השלישית. מ-36 קבוצות של המודול שלוש העפילו לשלב השני של התחרות. מודול ירוק-לבן כלל 55 קבוצות. רק המנצח העפיל לשלב השני של התחרות. בהמשך התחרות התקיימו משחקי שמינית הגמר, רבע הגמר, חצי המגר והגמר. בכל השלבים נערך משחק בית ומשחק חוץ. ואסקו דה גאמה זכתה באליפות. זו הייתה הזכייה רביעית בתולדות המועדון. משתתפי משחק הגמר העפילו לגביע ליברטדורס. קרוזיירו העפילה לגביע ליברטדורס כמחזיקת גביע ברזיל. פלמיירס העפילה לגביע ליברטדורס כמחזיקת הגביע. לליגה בכירה של שנת 2001 העפילו: כל משתתפי המודול הכחול סאו קייטנו שהגיע למשחק הגמר פרנה שהגיע לשמינית הגמר בוטפוגו (סאו פאולו) כמשתתפת ליגה הבכירה בשנת 1999. אדמר, שחקנה של סאו קייטנו כבש 22 שערים וזכה בתואר מלך השערים של האליפות. רומאריו שחקנה של ואסקו דה גאמה זכה בפרס "כדור הזהב" לכדורגלן העונה. נתונים מאתר rsssf נתונים מאתר futpedia
שפות שמיות דרומיות

השפות השמיות הדרומיות הן אחת מהקבוצות של משפחת השפות השמיות. השפות השמיות עצמן הן חלק מענף רחב יותר של השפות האפרו-אסיאתיות. השפות השמיות הדרומיות חולקו בעבר לשתי קבוצות: לקבוצה המערבית, הכוללת את השפות האתיו-שמיות ואת שפות דרום-ערב העתיקות, ולקבוצה המזרחית שבה שפות דרום-ערב החדשות. כיום מקובל שכל אחת מהקבוצות עצמאית, כאשר שפות דרום ערב העתיקות (ובייחוד שבאית) קרובות בייחוד לשפות השמיות המרכזיות. השפות האתיו-שמיות מדוברות בעיקר באתיופיה ובאריתריאה, שפות דרום-ערב העתיקות נכחדו כולן, ואילו שפות דרום-ערב החדשות מדוברות בעיקר בתימן (במחוז אל-מהרה) ובעומאן (במחוז הדופאר, בראש ובראשונה בעיר סלאלה). שפות דרום-ערב דעכו מאוד לאורך השנים כיוון שלאחר הכיבוש הערבי של המזרח התיכון, הערבית נעשתה הרבה יותר דומיננטית מהן, ולכן רק ה״חדשות״ עדיין מדוברות והן בסכנת הכחדה. כיום מקובל להסתכל על השפות השמיות הדרומיות כעל קבוצה בעלת כמה מאפיינים משותפים, ולא כעל ענף המחייב מקור משותף אחד לכולן. מערכת היחסים בין המקור המשותף המשוער של השפות האתיו-שמיות ובין המקור המשותף המשוער של שפות דרום-ערב החדשות אינה ידועה, ואילו שפות דרום ערב העתיקות מציגות גיוון רב באיזוגלוסות שלהן עם שתי הקבוצות האחרות ואף עם שמית מרכזית (הקבוצה הכוללת את השפות השמיות הצפון-מערביות, את הערבית ואת שפות צפון-ערב העתיקות). כך למשל בשבאית כינויי הגוף בגוף שלישי הם בה״א כמו בעברית (הוא, היא, הם, הן) ואילו בקתבאנית, במינאית ובחצרמותית הכינויים הם בשׁ/ס כמו בשפות דרום-ערב החדשות. השפות השמיות הדרומיות מתחלקת לשני ענפים – המערביות והמזרחיות (המסומנות בכוכבית נכחדו): *השפות השמיות שמית מרכזית שפות דרום ערב העתיקות* שבאית* ?קתבאנית* ?מינאית* ?חצרמותית* שפות אתיו-שמיות שפות אתיו-שמיות צפוניות געז* תיגרינית תיגרה דאחלקית שפות אתיו-שמיות דרומיות אמהרית ארגובה שפות גוראגה גאפאת* הרארית שפות דרום ערב החדשות שפות דרום ערב החדשות המערביות מהרי הוֹבּיוֹת בטחרית חרסוסית סוקוטרית שֵחְרית (גִ'בּאלי) האי סוקוטרה ערך זה הוא קצרמר בנושא בלשנות. אתם מוזמנים לתרום לוויקיפדיה ולהרחיב אותו.
אגם אולמיסטה

אגם אולמיסטה (באסטונית: Ülemiste järv) הוא הגדול באגמים המקיפים את העיר טאלין, בירת אסטוניה. האגם ממוקם בדרומה של טאלין. אורכו המקסימלי הוא 4.1 קילומטרים, רוחבו המקסימלי הוא 3.2 קילומטרים ושטח פניו הוא 9.43 קילומטרים רבועים. מפלס מימיו נמצא בגובה של 35 מטרים מעל פני הים. עומקו הממוצע הוא 2.5 מטרים ועומקו המקסימלי - 4.2 מטרים. אורך חופיו מגיע ל-15.2 קילומטרים. האגם מקבל את עיקר אספקת מימיו מהנהרות קורנה ופיריטה. אגן הניקוז שלו משתרע על שטח של 99 קילומטר רבוע. האגם מספק 90% ממי השתייה של טאלין. בחופו הצפוני ממוקם מכון טיהור לשם שאיבת המים והכשרתם לאספקה לצרכנים. נמל התעופה לנארט מרי טאלין ממוקם על גדתו המזרחית של האגם. ב-18 במרץ 2010 ערך מטוס מטען שהתכונן לנחות בנמל נחיתת אונס על פני משטח הקרח של האגם, שהיה קפוא באותה עת. שניים מאנשי צוותו נפצעו וכטונה של דלק מטוסים דלפה ממנו אל האגם. זיהום זה נוקה בהמשך. מדיה וקבצים בנושא אגם אולמיסטה בוויקישיתוף
FEC

FEC (ראשי תיבות באנגלית של Forward Error Correction) היא טכניקה לתיקון שגיאות הנפוצה בתחומי הטלקומוניקציה, תורת המידע ותורת הקודים, כאשר מעבירים נתונים בערוצי תקשורת לא אמינים או רועשים. הרעיון המרכזי הוא שהשולח מקודד את המסר תוך שימוש בייתור באמצעות קוד לתיקון שגיאות או ECC. המתמטיקאי האמריקאי ריצ'רד המינג היה החלוץ בתחום זה ב-1940, והמציא את קוד תיקון השגיאות הראשון ב-1950, Hamming (7,4) Code. FEC מושג על ידי הוספת יתירות למידע המועבר באמצעות אלגוריתם, כלומר שידור המסר מספר רב של פעמים. ביט מיותר עשוי להיות פונקציה מורכבת של ביטים רבים בקלט המקורי. המידע בפלט המקודד עלול לא להופיע כלל בצורתו המקורית; קודים הכוללים הקלט המקורי כפי שהוא מכונים שיטתיים, בעוד אלה שלא מכונים בלתי-שיטתיים. דוגמה פשטנית של FEC היא להעביר כל ביט (ספרה - 0 ו-1) שלוש פעמים, קוד אשר ידוע בתור "קוד רפטטיבי (3,1)". דרך ערוץ רועש, ניתן לראות 8 גרסאות של הפלט, כמובא בטבלה להלן. המנגנון מאפשר תיקון של השגיאה בכל אחד משלוש הדגימות  על ידי "רוב קולות" או "דמוקרטית ההצבעה". יכולת התיקון של FEC במקרה זה היא טעות של עד 1 ביט בשלשה. קצב קוד קוד תיקון שגיאות Bit error ratio Charles Wang; Dean Sklar; Diana Johnson (Winter 2001–2002). "Forward Error-Correction Coding". Crosslink — The Aerospace Corporation magazine of advances in aerospace technology. The Aerospace Corporation. 3 (1). אורכב מ-המקור ב-2012-02-25. נבדק ב-2017-07-24. How Forward Error-Correcting Codes Work Hamming, R. W. (באפריל 1950). "Error Detecting and Error Correcting Codes" (PDF). Bell System Tech. J. USA: AT&T. 29 (2): 147–160. doi:10.1002/j.1538-7305.1950.tb00463.x. נבדק ב-4 בדצמבר 2012. {{cite journal}}: (עזרה)(הקישור אינו פעיל)
כפית בר

כפית בר (או כפית לערבוב קוקטיילים) היא כפית עם ידית (זרוע) ארוכה המשמשת לבחישה בהכנת קוקטיילים ארוכים או כאלה הכוללים כמה שכבות. הזרוע הארוכה מאפשרת בחישה לכל אורך הכוס אף בכוסות גבוהות במיוחד כמו כוס הייבול. הזרוע היא בדרך כלל דקה ומתפתלת בצורת ספירלה כך שיהיה קל לאחוז ולסובב את הכף בקלות. גדי אבקסיס בספרו "שר המשקים" טוען שצורתה המיוחדת של הכפית מבטיחה שהכפית תישאר בבר ולא תילקח על ידי הלקוחות. מדיה וקבצים בנושא כפית בר בוויקישיתוף גדי אבקסיסי, שר המשקים, הוצאת ברטנדר, 2010
פיגוע מכונית התופת בחדרה

פיגוע מכונית התופת בחדרה הוא פיגוע שבוצע באמצעות מכונית תופת ב-22 בנובמבר 2000. בפיגוע נרצחו 2 אזרחים ישראלים, ונפצעו 61 אנשים. הפיגוע בוצע בתחילת האינתיפאדה השנייה שהחלה בסוף ספטמבר 2000. ב-22 בנובמבר 2000, יום רביעי אחר הצהריים, ברחוב הנשיא, רחובה הראשי של חדרה, מכונית תופת (מכונית פרטית מתוצרת מיצובישי) שחנתה בתחנת אוטובוס ברחוב התפוצצה כאשר הגיע לתחנה אוטובוס אגד בקו 7, שעשה דרכו לעבר שכונת גבעת אולגה ובו כ-30 נוסעים. מעוצמת הפיצוץ האוטובוס הועף כ-20 מטר קדימה ונעצר בתוך חנות סמוכה. בפיגוע נרצחו שני אזרחים: אזרח שנסע באוטובוס, ואזרחית שעמדה על המדרכה. חנויות סמוכות ניזוקו מן הפיצוץ. תמונות מזירת הפיגוע מדיה וקבצים בנושא פיגוע מכונית התופת בחדרה בוויקישיתוף הנרצחים בפיגוע, באתר לזכר האזרחים חללי פעולות האיבה כתבי ynet, פיגוע גדול בחדרה: כ-50 פצועים ושני הרוגים, באתר ynet, 23 בנובמבר 2000 הפיגוע בחדרה: שני הרוגים ו-52 פצועים, באתר וואלה, 23 בנובמבר 2000 מירית אזרחי, 10 שנים לפיגוע בחדרה: מיכל גנון לא נתנה לתופת לנצח אותה, באתר nrg‏, 24 בנובמבר 2010 פיגועים קודמים בחדרה, באתר הארץ, 27 באוקטובר 2001
Cut the Rope (סדרת משחקים)

Cut the Rope (בעברית: חתוך את החבל) היא סדרת משחקי מחשב המבוססת על פאזלים שונים בהתאם לחוקי הפיזיקה. המשחק משויך לחברה הרוסית ZeptoLab, אך בתחילה פותח על ידי Chillingo, שנרכשה על ידי Electronic Arts באוקטובר 2010, אך הזכויות למשחק לא נכללו בעסקה, ועל כן היא לא זו שהוציאה את סדרת המשחקים לאור בסופו של דבר. בכל שלב ישנה סוכרייה קטנה שמחוברת לחבל אחד לפחות, והמטרה היא להביאה אל אום נום, יצור ירוק הניזון מסוכריות, תוך שהוא אוסף את כל שלושת הכוכבים שבכל שלב, כדי לזכות בניקוד גבוה יותר. בכל שלב השחקן נתקל במכשולים שונים, דוגמת עכבישים, כובעי קסמים או כוכבים שנעלמים לאחר זמן מוגבל. במשחק יש כמה קטגוריות שונות לשלבים, ובכל קטגוריה נתקל השחקן באתגרים מסוג אחר, בהתאם לקטגוריה בה הוא משחק. Cut the Rope: המשחק הראשון בסדרה. יצא לאור ב-4 באוקטובר 2010. בתחילה רק ל-iOS, ומאוחר יותר שוחררו גם גרסאות לאנדרואיד (ביוני 2011) ל-Nintendo DSi (שוחרר לראשונה בספטמבר 2011 לאירופה ובנובמבר של אותה שנה לצפון אמריקה) ול-Nintendo 3DS (ב-22 באוגוסט 2013). למשחק זה ישנה גם גרסה אינטרנטית וגרסה למחשבי המקינטוש. Cut the Rope: Holiday Gift: הופץ לראשונה ב-10 בדצמבר 2010. Cut the Rope: Experiments: יצא לאור כמשחק המשך ל-Cut the Rope: Holiday Gift ב-4 באוגוסט 2011. Cut the Rope: Time Travel: יצא לאור ב-18 באפריל 2013, ובו אום נום חוזר אחורה בזמן לזמנם של אבות אבותיו, ובו צריך להאכיל שני יצורים. Cut the Rope 2: שוחרר בתחילה רק ל-iOS ב-19 בדצמבר 2013. הגרסה למכשירי האנדרואיד הושקה ב-Google Play ב-28 במרץ 2014, ובחנות האפליקציות של אמזון ב-3 באפריל של אותה שנה. רק את הגרסה למכשירי האנדרואיד ניתן להוריד בחינם. Cut the Rope: Triple Treat: יצא לאור ב-25 במרץ 2014 למכשיר ה-Nintendo 3DS בלבד. My Om Nom: משחק אשר יצא ל־iOS בלבד. משחק השונה בתכלית מכל שאר המשחקים בסדרה ובו, בניגוד לשאר המשחקים האחרים, יש להלביש, לאכול ולשחק עם אום נום. היא כוללת גם כמה משחקים, ומשחק זה דומה לטמגוצ'י. Cut the Rope: Magic: יצא לאור ב-17 בדצמבר 2015 למכשירי האנרואיד וה-iOS. Om Nom Merge: יצא ב-2019 למכשירי iOS ואנדרואיד. כולל סגנון משחק שונה משאר משחקי הזיכיון. Om Nom Run: יצא ב-2020 למכשירי iOS ואנדרואיד. משחק בסגנון ריצה אין-סופית. אתר האינטרנט הרשמי של Cut the Rope (באנגלית) Cut the Rope, ברשת החברתית אקס (טוויטר) "EA buys Angry Birds publisher Chillingo". LA times. 20 באוקטובר 2010. ארכיון מ-23 באוקטובר 2010. נבדק ב-21 באוקטובר 2010. {{cite news}}: (עזרה) My Om Nom offers your own pet from Cut the Rope December 18, 2014 ערך זה הוא קצרמר בנושא טכנולוגיה. אתם מוזמנים לתרום לוויקיפדיה ולהרחיב אותו.
אולג שאטוב

אולג אלכסנדרוביץ' שאטוב (ברוסית: Оле́г Алекса́ндрович Ша́тов; נולד ב־29 ביולי 1990) הוא כדורגלן רוסי המשחק בעמדת הקשר התקפי באורל. ייצג את נבחרת רוסיה במונדיאל 2014 וביורו 2016. שאטוב החל את קריירת הכדורגל שלו במועדון הכדורגל אורל. הוא גדל במחלקת הנוער שלה וב-2007 קודם לקבוצה הבוגרת. בשנת 2011 עבר לקבוצת אנז'י מחצ'קלה. לאחר עונה אחת באנז'י עבר לזניט סנקט פטרבורג. בפברואר 2018 הושאל למשך עונה אחת בקבוצת קרסנודאר. את שערו הראשון במדי קרסנודאר הבקיע במשחק הניצחון של קרסנודאר נגד קבוצתו הקודמת, זניט, ב-7 באפריל 2018. ביולי 2018 חזר לזניט וביולי 2020 מונה לקפטן הקבוצה, באופן זמני, במשחקה של זניט נגד רוסטוב במחזור 30 של עונת 2019/2020. ביולי 2020 עבר לקבוצת רובין קאזאן שבהדרכת לאוניד סלוצקי. את שער הבכורה במדי קאזאן ערך במשחק המחזור התשיעי נגד רוטור וולגוגרד כשהבקיע בעיטת עונשין, בספטמבר 2020. בנובמבר 2021 שוחרר מהקבוצה. בפברואר 2022 חזר לאורל. בשנת 2010 זומן שאטוב לנבחרת הצעירה של רוסיה, שיחק במדיה 15 משחקים והבקיע 4 שערים. בנבחרת הלאומית של רוסיה משחק שאטוב מאז פברואר 2013. משחקו הראשון במדי הנבחרת היה משחק ידידות מול איסלנד, הוא נכנס כשחקן מחליף בדקה 46 והבקיע שער בדקה 66. שאטוב היה בסגל נבחרת רוסיה למונדיאל 2014, השתתף בכל שלושת משחקי הנבחרת בטורניר. הוא זומן גם ליורו 2016 והשתתף בשניים מתוך שלושת משחקי הנבחרת בתחרות. אליפות רוסיה - 2015, 2019, 2020 גביע רוסיה - 2016 הסופר קאפ הרוסי בכדורגל - 2015, 2016 מדיה וקבצים בנושא אולג שאטוב בוויקישיתוף אולג שאטוב, באתר Transfermarkt אולג שאטוב, באתר Soccerway אולג שאטוב, באתר WorldFootball.net אולג שאטוב, באתר National Football Teams אולג שאטוב, באתר FootballDatabase.eu ערך זה הוא קצרמר בנושא כדורגלנים. אתם מוזמנים לתרום לוויקיפדיה ולהרחיב אותו.
מוהיקן (תסרוקת)

מוהיקן או מוהוק (באנגלית: Mohawk) הוא סוג של תספורת, המאופיינת על ידי ראש מגולח ברובו, פרט לקווצת שיער בצורת "פס" המשתרעת מאמצע המצח עד אמצע העורף. באזור השיער הלא-מגולח מקובל ליצור "קוצים" גדולים ומוארכים בעזרת תכשירים לשיער. לעיתים בעלי המוהיקן צובעים את שיערם בצבעים בולטים, שכן האינדיאנים נהגו לצבוע את קצוות ה"קוצים" בעזרת צבעים אורגניים[דרוש מקור] (מים, אדמה וחומרים דומים שנמצאו בסביבתם) בצבע כתום כדי לסמל שקיעה. בסוף שנות ה-70 אימצו רבים מחובבי הפּאנק את התסרוקת כחלק מהתרבות שהתפתחה סביב המוזיקה, והיא הפכה לאחד מסמליהם הבולטים של ה"פאנקיסטים". שם התספורת, מוהוק, מקורו בשמו של שבט המוהוק האינדיאני. השם מוהיקן מקורו בספר "המוהיקני האחרון", שאימץ אותו ככל הנראה על שם אחד משני שבטים אינדיאניים: המוהיקן (אנ'), או המוהיגן (אנ'). על פי ההלכה היהודית, תספורת זו אסורה לגברים שכן אסור להם לגלח למשעי את צידי הראש (אך אם לא מגלחים אזורים אלו לחלוטין, ייתכן שהתספורת תהיה מותרת)[דרוש מקור]. הרץ האולימפי אזקייל קמבוי הכדורגלן הברזילאי ניימאר ניימאר מדיה וקבצים בנושא מוהיקן בוויקישיתוף ערך זה הוא קצרמר בנושא תרבות. אתם מוזמנים לתרום לוויקיפדיה ולהרחיב אותו.
פריץ בוש

פריץ בוש (בגרמנית: Fritz Busch;‏ 13 במרץ 1890 – 14 בספטמבר 1951) היה מנצח גרמני. פריץ בוש נולד בזיגן שבחבל וסטפאליה, מערב גרמניה. הוא כיהן כמנצח בבתי האופרה באאכן, שטוטגרט ודרזדן. בשנת 1933 פוטר ממשרתו בדרזדן בגלל התנגדותו לממשלה בראשות המפלגה הנאצית, שעלתה לשלטון בגרמניה. הוא עבר לעבוד בדרום אמריקה ובסקנדינביה לפני שהתמנה למנהל המוזיקלי של פסטיבל הקיץ בגליינדבורן, אנגליה. הוא נשאר בגלינדבורן עד פרוץ מלחמת העולם השנייה. מכאן ואילך התמקד בעבודה בדרום אמריקה ובמטרופוליטן אופרה בניו יורק. פריץ בוש מת בלונדון. הוא היה אחיו של הכנר אדולף בוש. מדיה וקבצים בנושא פריץ בוש בוויקישיתוף פריץ בוש, במסד הנתונים הקולנועיים IMDb (באנגלית) פריץ בוש, במסד הנתונים הקולנועיים KinoPoisk (ברוסית) פריץ בוש, באתר AllMusic (באנגלית) פריץ בוש, באתר MusicBrainz (באנגלית) פריץ בוש, באתר Discogs (באנגלית) Fritz Busch - Profile at The Remington Site
דגל הטבעונות

דגל הטבעונות הוא דגל אזרחי יבשתי המסמל טבעונות, ואת השאיפה לעולם טוב יותר עבור בעלי החיים והאדם. הדגל מורכב משלושה משולשים בצבעי כחול וירוק שיוצרים ביניהם את האות V, האות הראשונה במילה Vegan ("טבעוני"). הצבעים מסמלים את אזורי המחיה של בעלי החיים: הכחול מסמל ים, הירוק מסמל יבשה והלבן מסמל את האוויר. הדגל מחולק לרשת של 5 על 5 כפי שמוסכם בעיצובים של דגלי מדינה. הדגל עוצב על ידי קבוצת פעילים ומעצבים גרפיים ממספר מדינות. הדגל נוצר כדי לאחד את הקבוצות והארגונים למען זכויות בעלי חיים תחת דגל אחד. הקונספט לדגל הוא בהשראת דגל הגאווה. גד חכימי, מעצב ישראלי בוגר בצלאל, ביקש ליצור גיבור-על טבעוני ותר אחרי צבעים המסמלים טבעונות כדי למתגו. לאחר שחקר ותשאל ארגוני זכויות בעלי חיים, גילה כי אין אחידות בצבעים המסמלים טבעונות. לפיכך הוא פתח קבוצת רשת בה איגד פעילים ומעצבים מרחבי העולם שיחד יצרו דגל טבעוני אחיד ובינלאומי. בחלק מההצעות הראשונות נשקל הצבע האדום כדי לסמל את הדם והכאב של בעלי החיים בתעשייה. ההצעה נפסלה, בטענה שמטרת הדגל היא לסמל את השאיפה לעתיד ללא שפיכות דמים. לבסוף נבחרו הצבעים לבן, ירוק וכחול שמייצגים את מרחבי המחייה של בעלי החיים. האות V מסמלת את המילה Vegan (טבעוני), ופירמידה הפוכה שמסמלת את היכולת לעשות את הבלתי אפשרי. דגל הטבעונות אומץ על ידי פעילים ברחבי העולם. פעילים מכ-50 מדינות משתתפים בקבוצת הפייסבוק הרשמית של הדגל החדש. באתרים טבעוניים בשפות שונות נכתבו מאמרים על הדגל החדש, ביניהן פורטוגזית, רוסית, טורקית, ספרדית, צרפתית, הונגרית, מאמר באנגלית מהודו, ומאמרים באנגלית מארצות הברית, אנגליה, אוסטרליה וניו זילנד. דגל הטבעונות בגדלים שונים מוצע למכירה ברשת, ובנוסף אביזרים עם דמות הדגל וביניהם סיכות דש, חולצות, שמלות, תיקים, מגבות, נייר אריזה וכריות. הועברה גם ביקורת מעטה על הדגל, למשל בטענה שדגל לטבעונות הוא פסול משום שהוא שם דגש על הפעילים ולא על בעלי החיים, וכן בנימוק שאין אחידות בין זרמי הטבעונות השונים. מדיה וקבצים בנושא דגל הטבעונות בוויקישיתוף אתר האינטרנט הרשמי של דגל הטבעונות דגל הטבעונות, ברשת החברתית פייסבוק דגל הטבעונות, ברשת החברתית אינסטגרם דודי שטרן, דגל הטבעונות הבינלאומי, באתר טבעוניוז, ‏15 ביוני 2017 Vegan Flag International, veganflag.org גואל פינטו, מעצבים את דגל הטבעונות, באתר כאן תרבות, ‏24 ביולי 2017 Vegan Flag Interntional קבוצת הפייסבוק הרשמית של דגל הטבעונות הבינלאומי Acaba de ser lancada a banderia internacional vegana В Израиле создали международный веганский флаг Artık veganların da bir bayrağı var! Los colores del veganismo: ¡nace la bandera vegana! La Véganie À Son Drapeau Depuis Juin 2017 MEGSZÜLETETT A HIVATALOS, NEMZETKÖZI VEGÁN ZÁSZLÓ! Israeli Activists Hoist New International Vegan Flag WHY I WON’T BE WAVING A VEGAN FLAG
דיאנדרה קיין

דיאנדרה קיין (באנגלית: DeAndre Kane; נולד ב-10 ביוני 1989) הוא כדורסלן אמריקאי-הונגרי המשחק בקבוצת פריסטרי אתונה היוונית. משחק בעמדות הרכז והקלע קיין נולד בפיטסבורג שבארצות הברית, שם גדל ושיחק שלוש שנים במכללת מרשל ושנה אחת (2014) מצוינת באייווה סטייט, במדיה נבחר לחמישייה השלישית בכל ליגת המכללות עם ממוצעים של 17.0 נק', 6.8 ריב' ו-5.9 אס' למשחק. לאחר שניסה את מזלו בליגת הקיץ של ה-NBA ב-2014 במדי לוס אנג'לס לייקרס, הצטרף לקראסני אוקטיבר הרוסית וכעבור זמן קצר עבר לאנטוורפ ג'יינטס הבלגית בה סיפק ממוצעים של 14.4 נק', 7.4 ריב' ו-5.5 אס' ביורוצ'לנג' לצד 12.1 נק', 5.8 ריב' ו-3.4 אס' בליגה הבלגית. בקיץ 2015 עבר לגרמניה ושיחק בשורות רטיופארם אולם ותרם 10.4 נק', 5.0 ריב' ו-2.9 אס' ביורוקאפ. בחודש ינואר באותה עונה עבר להפועל אילת וסיפק ממוצעים של 11.5 נק', 5.1 ריב' ו-2.7 אס' ב-19 משחקים בעונה הסדירה, ובפלייאוף שיפר ממוצעיו ל-17.8 נק', 9.3 ריב' ו-2.5 אס' למשחק, כולל 22 נק' ו-13 ריב' בחצי גמר הפיינל פור. בעונת 2016/2017 כיכב במדי ניז'ני נובגורוד הרוסית עם 16.8 נק', 7.6 ריב' ו-4.3 אס' ביורוקאפ. לקראת סיום העונה עבר לשורות ריאל בטיס (סביליה) מהליגה הספרדית וסיפק ממוצעים של 9 נק', 7.2 ריב' ו-2.2 אס' למשחק. בקיץ 2017 חתם קיין בשורות מכבי תל אביב לעונה עם אופציה לעונה נוספת. בקיץ 2017 קיבל קיין אזרחות הונגרית ונכלל בסגל הרחב של הנבחרת הלאומית של הונגריה לקראת יורובאסקט 2017. מדיה וקבצים בנושא דיאנדרה קיין בוויקישיתוף פרופיל, באתר Sports-Reference פרופיל, באתר eurobasket פרופיל, באתר היורוליג פרופיל, באתר ליגת העל הספרדית בכדורסל (בספרדית) אריה ליבנת, דיאנדרה קיין: "אני יכול לקלוע 20 נקודות למשחק במכבי, אבל לא בטוח שננצח", באתר הארץ, 10 באוקטובר 2018
חופית להקנית

חופית להקנית או חופית אדומה (שם מדעי: Calidris ferruginea) היא מין של עוף מים מהסוג חופית שבמשפחת החרטומניים. החופית הלהקנית מגיעה בקיץ לטונדרה הארקטית של קנדה, צפון אירופה וסיביר ובחורף נודדת דרומה בנדידה גדולה: האוכלוסיות של צפון אמריקה נודדות לדרום אמריקה, האוכלוסיות של גרינלנד וצפון אירופה נודדות לדרום אירופה ואפריקה ואלו של סיביר נודדות לאוסטרליה ולניו זילנד. חופית זו נודדת בלהקות גדולות ביותר, ומכאן שמה. אורכה 23-26 ס"מ, מוטת הכנפיים 47-53 ס"מ ומשקלה 100-200 גרם בממוצע כשהזכרים גדולים יותר מהנקבות ותת-מינים צפוניים יותר גדולים יותר. לחופית זו יש ראש ונוצות בטן כתומים. הכנפיים, הכיפה והעורף אפורים-צהובים עם גוון מסורטט שחור. המקור בינוני באורכו ושחור, איתו היא מחפשת את מזונה בחול ובבוץ. היא ניזונה ממגוון חסרי חוליות המתחבאים בחולות החופים, מעכבישים וחרקים המצויים סביב החופים וגם מביציהם המפוזרות של סרטני פרסה הפרהיסטוריים. C. c. roselaari C. c. rufa C. c. canutus C. c. islandica C. c. rogersi C. c. piersmai מדיה וקבצים בנושא חופית להקנית בוויקישיתוף חופית להקנית, באתר ITIS (באנגלית) חופית להקנית, באתר NCBI (באנגלית) חופית להקנית, באתר Animal Diversity Web (באנגלית) חופית להקנית, באתר האנציקלופדיה של החיים (באנגלית) חופית להקנית, באתר Internet Bird Collection (באנגלית) חופית להקנית, באתר GBIF (באנגלית) חופית להקנית באתר הרשימה האדומה של IUCN
יעקב שליש

יעקב (קופיק) שליש (2 במרץ 1925 – 10 בספטמבר 2018) היה עיתונאי בסוכנות הידיעות עתי"ם, לוחם פלמ"ח וממקימי קיבוץ שובל. נולד בשנת 1925 באוקראינה להוריו חנה פסיה וצבי שדכן. הוריו עלו לארץ ישראל ב-1925, ולאחר שאמו נפטרה ב-1926, יעקב ואחיו אליהו גדלו אצל דודתם, אחות אמם, מלכה שליש (אסט). הוא למד מספר שנים בכפר הנוער בן שמן, שם היה תלמידו של המחנך דוקטור זיגפריד להמן. לאחר שמצבה הכלכלי של דודתו התערער ולא יכלה לתמוך בו עוד, לקח עליו חסות המחנך חיים בר נחום, שהקים את קבוצת הנוער "עלומים", שאיפשרה לבני נוער חסרי יכולת כלכלית להתחנך בבן שמן באמצעות העסקתם בעבודה במוסד. על תקופת לימודיו בכפר הנוער נכתב הספר "מעבר לכביש או חבורת עלומים" של דבורה עומר. בבן שמן למד עם שמעון וסוניה פרס ושם גם הכיר את אשתו לעתיד לאה שליש. לאחר סיום לימודיו בבן שמן התגייס לפלמ"ח והושם במתקן כליאה בלטרון תקופה ארוכה עקב פעילותו כנגד הבריטים. היה ממקימי קיבוץ שובל וכיהן כמזכיר בקיבוץ. בנו אהוד הוא הבן הבכור של קיבוץ שובל. ב-1953 עזבו הוא ומשפחתו את הקיבוץ יחד עם קבוצת משפחות ובודדים נוספים על רקע של חילוקי דעות פוליטיים בעקבות משפטי פראג. בשנים שלאחר עזיבת הקיבוץ עבד כמלטש יהלומים ולאחר מכן שינה את עיסוקו והחל לעבוד כעיתונאי בסוכנות הידיעות עתי"ם. שימש בתפקידים שונים באגודת העיתונאים בתל אביב, ביניהם מזכיר האספה הכללית, חבר ועדת האתיקה. כמו כן, ערך את גיליונות העיתון "גן שדה ומשק" של ארגון מגדלי הפלחה במשך כ-40 שנים עד פרישתו לגמלאות. בשנות ה-50 וה-60 היה חבר המפלגה הקומוניסטית, סניף בת ים. בשנות השישים התמודד מטעמה על ראשות עיריית בת ים, אך לא נבחר. משנות ה-40 התמחה בשחמט . ב-1965 היה אחד מחמישה ישראלים שמסעות השחמט שלהם נכללו באלבום פיד"א הבינלאומי לשנים 1945-1955. לקראת גיל 80 הוציא חוברת משיריו והגיגיו בשם "מן המחרוזת". נפטר ב-10 בספטמבר 2018, נקבר בבית העלמין ירקון. דבורה עומר, מעבר לכביש או: חבורת עלומים, הוצאת שרברק, 1972 מדיה וקבצים בנושא יעקב שליש בוויקישיתוף זמר מאת יעקב שליש באתר הספרייה הלאומית סרטון על קבוצת "עלומים", בהשתתפות יקב "קופיק" שליש ולאה שליש קברו באתר gravez דוד תדהר (עורך), "מלכה אסט", באנציקלופדיה לחלוצי הישוב ובוניו, כרך י (1959), עמ' 3527 פואמה פדגוגית, על המשמר, 23 בפברואר 1973 בספר נקרא שליש בשם "דובי" בספר "חבורת עלומים" נקראת אסתי רשימת המועמדים לוועידה ה-8 של ההסתדרות, קול העם, 6 במאי 1955 נפתחה האסיפה הכללית של אגודת העתונאים, מעריב, 24 ביוני 1979 נבחרו מוסדות אגודת העתונאים בתל־אביב , דבר, 22 במאי 1983 ערב אזכרה לאלי פלג, קול העם, 16 בדצמבר 1964 גאלאטיאן: "שותפות גורל קושרת את העם היהודי והעם הארמני", קול העם, 6 בדצמבר 1964 כינוס ארצי של מק"י בסימן התגייסות למערכת הבחירות לכנסת ולרשויות המקומיות , קול העם, 26 בספטמבר 1965 45 חברי מק"י התנדבו לעזרת קיבוץ חמדיה, מעריב, 20 במאי 1968 A hundred years of chess composition in Israel: The beginnings (1920-1953), במאמר Chess composition in Israel, באתר chessbase שח-מט, על המשמר, 12 במרץ 1965 מן המחרוזת